《题卧龙山观音泉呈行可元章》
宋代·王十朋

去岁游庐山，社中观白莲。不饮远公酒，聊酌聪明泉。

肩舆过武昌，乘兴西山巅。岩乳饮菩萨，诗篇诵苏仙。

夔州苦无井，瘿俗殊可怜。竹筒喉不乾，可浣不可煎。

日汲卧龙水，屡赖担夫肩。所取都几斛，深惭未投钱。

前日招提游，入耳声涓涓。泓澄可照胆，草木皆光妍。

却疑南阳人，蟠蛰清泠渊。惨淡会风云，滂沱霖普天。

源如少陵词，清入光芒篇。馀波涨瞿唐，汹涌吞百川。

何人著水经，漏此不及编。道人出新茗，林间手新研。

共以夷齐心，来结观音缘。至今清夜梦，犹到幽亭边。

交游况离索，回首成悽然。何时鹿呦呦，重访山中禅。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。